62024CJ0086
РЕШЕНИЕ НА СЪДА (осми състав)
2 октомври 2025 година (
*1
)
„Преюдициално запитване — Митнически съюз — Регламент (ЕС) № 952/2013 — Определяне на произхода на стоките — Делегиран регламент (ЕС) 2015/2446 — Подпозиция 730441 от Хармонизираната система за описание и кодиране на стоките — Безшевни тръби и кухи профили, от желязо или стомана — Валидност на правилото за произход, приложимо за стоманените тръби — Завършени чрез гореща обработка тръби, впоследствие студеновалцувани“
По дело C‑86/24
с предмет преюдициално запитване, отправено на основание член 267 ДФЕС от Krajský soud v Ostravě — pobočka v Olomouci (Окръжен съд Острава — подразделение в Оломоуц, Чехия) с акт от 23 януари 2024 г., постъпил в Съда на 2 февруари 2024 г., в рамките на производство по дело
CS STEEL a.s.
срещу
Generální ředitelství cel,
СЪДЪТ (осми състав),
състоящ се от S. Rodin (докладчик), председател на състава, N. Piçarra и N. Fenger, съдии,
генерален адвокат: R. Norkus,
секретар: Р. Стефанова-Камишева, администратор,
предвид изложеното в писмената фаза на производството и в съдебното заседание от 27 март 2025 г.,
като има предвид становищата, представени:
–
за CS STEEL a.s., от D. Urbanec, advokát,
–
за Generální ředitelství cel, от P. Polák,
–
за чешкото правителство, от L. Březinová, L. Halajová, M. Smolek и J. Vláčil, в качеството на представители,
–
за испанското правителство, от M. Morales Puerta и P. Pérez Zapico, в качеството на представители,
–
за Европейската комисия, от B. Eggers и M. J. Hradil, в качеството на представители,
предвид решението, взето след изслушване на генералния адвокат, делото да бъде разгледано без представяне на заключение,
постанови настоящото
Решение
1
Преюдициалното запитване се отнася до валидността на първичното правило, което е приложимо за стоките от подпозиция 730441 (наричано по-нататък „първичното правило“) от Хармонизираната система за описание и кодиране на стоките (наричана по-нататък „ХС“) и е предвидено в приложение 22‑01 към Делегиран регламент на Комисията (EC) 2015/2446 от 28 юли 2015 година за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 2015 г., стр. 1).
2
Запитването е отправено в рамките на спор между чешкото дружество CS STEEL a.s. и Generální ředitelství cel (Главна дирекция „Митници“, Чехия) (наричана по-нататък „националният митнически орган“) относно допълнително начислени на това дружество мита.
Правна уредба
Международното право
3
ХС е въведена с Международната конвенция по Хармонизираната система за описание и кодиране на стоките, която е сключена на 14 юни 1983 г. в Брюксел (Recueil des traités des Nations unies, том 1503, стр. 4, № 25910 (1988) в рамките на Световната митническа организация (СМО) и заедно с протокола за изменението си от 24 юни 1986 г. е одобрена от името на Европейската икономическа общност с Решение 87/369/ЕИО на Съвета от 7 април 1987 г. (ОВ L 198, 1987 г., стр. 1; Специално издание на български език, 2007 г., глава 2, том 3, стр. 199). Обяснителните бележки към ХС са изготвени в СМО в съответствие с разпоредбите от тази конвенция.
4
В обяснителната бележка към позиция 7304 от ХС се уточнява следното:
„Тръбите и кухите профили от настоящата позиция могат да бъдат произведени по различни начини:
[…]
Б) Горещо изтегляне на ронда чрез екструдиране в преса, било под стъкло (метод на Юджин-Сежурне), било под друга смазка. Този метод включва операции за пробиване, евентуално разширяване, и екструдиране.
След тях следват довършителни работи, които могат да бъдат осъществени:
–
или на горещо — необработената тръба се загрява, а после преминава през калибратор-редуктор (със или без изтегляч) и през изправяща машина;
–
или на студено — с дорник, чрез изтегляне върху стенд или чрез валцуване със стъпкова валцова машина (методи на Манесман или Мегавал). Така от валцувани или изтеглени на горещо тръбни заготовки могат да се получат тръби, чиито диаметър и дебелина са по-малки в сравнение с обработените на горещо продукти (не бива да се забравя, че чрез метода на Трансвал се получават директно тръби с тънки стени), както и тръби с ограничени допуски по размер относно диаметъра и дебелината. При студена обработка се постигат също различни степени на довършителна повърхностна обработка, а именно т. нар. „огледално полирана повърхност“, която се изисква, например, при пневматични крикове и хидравлични цилиндри.
[…]“.
Правото на Съюза
Митническият кодекс
5
Член 60 от Регламент (ЕС) № 952/2013 на Европейския парламент и на Съвета от 9 октомври 2013 година за създаване на Митнически кодекс на Съюза (ОВ L 269, 2013 г., стр. 1, наричан по-нататък „Митническият кодекс“), озаглавен „Придобиване на произход“, предвижда в параграф 2:
„За стоките, чието производство включва участието на повече от една държава или територия, се счита, че произхождат от държавата или територията, в която са претърпели последната си съществена, икономически обоснована обработка или преработка в оборудвано за тази цел предприятие и довела до производството на нов продукт или която представлява важен стадий от производството“.
6
Член 62 от този кодекс, озаглавен „Делегиране на правомощия“, гласи:
„На [Европейската комисия] се предоставя правомощието да приема делегирани актове в съответствие с член 284, с които се определят правилата, при спазването на които се счита, че стоките, за които е необходимо определяне на непреференциален произход за целите на прилагане на мерките на [Европейския съюз], посочени в член 59, се смята че са изцяло получени само в една държава или територия или че са претърпели последната си, съществена, икономически обоснована обработка или преработка в оборудвано за тази цел предприятие и довела до производството на нов продукт или която представлява важен стадий от производството в дадена страна или територия, съгласно член 60“.
7
Член 284 от посочения кодекс, озаглавен „Упражняване на делегирането“, уточнява реда и условията за това упражняване.
Делегиран регламент 2015/2446
8
Упражнявайки предоставената ѝ компетентност с член 62 от Митническия кодекс, Комисията приема Делегиран регламент 2015/2446.
9
Приложение 22‑01 от този делегиран регламент е озаглавено „Уводни бележки и списък на операциите по съществена преработка или обработка, които придават непреференциален произход“. Това приложение съдържа част, озаглавена „Уводни бележки“, точки 2 и 3 от която гласят следното:
„2. Прилагане на правилата в настоящото приложение
2.1.
Съдържащите се в настоящото приложение правила се прилагат към стоките въз основа на тяхното класиране в [ХС], както и въз основа на допълнителни критерии, които могат да бъдат предвидени в допълнение към позициите и подпозициите на [ХС], създадени специално за целите на това приложение. Позиция или подпозиция по [ХС], която е разделена допълнително въз основа на тези критерии, се нарича в настоящото приложение „разделена позиция“ или „разделена подпозиция“. […]
Класирането на стоките в позициите и подпозициите по [ХС] се прави въз основа на общите правила за тълкуване на [ХС] и на забележките към съответните раздели, глави или подпозиции на тази система. Тези правила и забележки са част от Комбинираната номенклатура, която се намира в приложение I към Регламент (ЕИО) № 2658/87 на Съвета [от 23 юли 1987 година относно тарифната и статистическа номенклатура и Общата митническа тарифа (ОВ L 256, 1987 г., стр. 1; Специално издание на български език, 2007 г., глава 2, том 4, стр. 3)]. С цел в настоящото приложение да бъде намерена правилна разделена позиция или подпозиция за някои стоки, общите правила за тълкуване на [ХС] и всички относими забележки към разделите, главите или подпозициите на тази система се прилагат с необходимите изменения, освен ако правилата в настоящото приложение налагат друго.
[…]
3. Речник на съкращенията
Когато се основават на промяна в тарифното класиране, първичните правила на равнище подразделение могат да бъдат изразени чрез следните съкращения:
[…]
CTH: преминаване във въпросната позиция от която и да било друга позиция
[…]“.
10
Глава 73 от посоченото приложение съдържа таблица, където са посочени подлежащите на прилагане първични правила, за да се определи държавата или територията на произход на стоките, посочени в нея и обозначени според своята позиция или подпозиция в ХС, и по-специално първичното правило, приложимо за безшевните студеновалцувани или студеноизтеглени тръби от неръждаема стомана с кръгло напречно сечение от подпозиция 730441 от ХС. В таблицата се посочва следното:
„Код по ХС от 2012 г.
Описание на стоките
Първични правила
[…]
7304
Безшевни тръби и кухи профили, от желязо или стомана
Както е посочено за подпозициите
- Тръби от видовете, използвани за нефтопроводи или газопроводи:
7304 11
- - От неръждаема стомана
CTH
[…]
- Други, с кръгло напречно сечение, от неръждаеми стомани:
7304 41
- - Студеновалцувани или студеноизтеглени
CTH или промяна от кухи профили от подпозиция 7304 49
7304 49
- - Други
CTH“
Спорът в главното производство, преюдициалният въпрос и производството пред Съда
11
Установеното в Индия дружество Maxim Tubes Company Pvt. Ltd внася в тази държава завършени чрез гореща обработка стоманени тръби с произход от Китай, спадащи към подпозиция 730411 и съответстващи на стандарт ASTM A312. Тръбите впоследствие преминават през студено редуциране в Индия, което включва валцуване, декапиране, пасивация, отгряване в пещ, изглаждане и рязане, а това води до промяна на техните размери. Така преработените тръби, продължаващи да съответстват на стандарт ASTM A312, са изнесени към Съюза за CS STEEL.
12
В периода от януари 2016 г. до декември 2017 г. Celní úřad pro Olomoucký kraj (Митническа служба за Оломоуцка област, Чехия) приема шест митнически декларации, подадени от CS STEEL, за допускане за свободно обращение на безшевни тръби от неръждаема стомана с кръгло напречно сечение от тарифна подпозиция 730441 от ХС, за които е деклариран непреференциален произход от Индия.
13
След извършена проверка националният митнически орган заключава, че тези тръби са с китайски произход, поради което коригира дължимите мита в съответствие с Регламент за изпълнение (ЕС) 2018/330 на Комисията от 5 март 2018 година за налагане на окончателно антидъмпингово мито върху вноса на някои видове безшевни тръби от неръждаема стомана с произход от Китайската народна република вследствие на преглед с оглед изтичане на срока на действие съгласно член 11, параграф 2 от Регламент (ЕС) 2016/1036 на Европейския парламент и на Съвета (ОВ L 63, 2018 г., стр. 15).
14
Според този орган промяната на произхода на посочените тръби е била възможна само ако тръбите са били произведени от стоки от други позиции от ХС, като например отпадъци и отломки от стомана от позиция 7204, или от кухи профили от подпозиция 730449.
15
След като е сезиран с жалба от CS STEEL срещу решенията, приети от националния митнически орган във връзка с това коригиране, Krajský soud v Ostravě — pobočka v Olomouci (Окръжен съд Острава — подразделение в Оломоуц, Чехия), който е запитващата юрисдикция, поставя под въпрос валидността на първичното правило относно определянето на произхода на стоките от подпозиция 730441 от ХС, посочено в приложение 22‑01 към Делегиран регламент 2015/2446, доколкото според посоченото правило такива стоки, получени чрез студено валцуване на продукти от подпозиция 730449 от ХС, се определят като стоки с произход от страната, където тези операции са извършени, докато такава обработка на продукти от подпозиция 730411 от ХС не придава на тези стоки такъв произход.
16
В това отношение според запитващата юрисдикция от първичното правило относно определянето на произхода на стоките, класирани в подпозиция 730441 от ХС, разглеждано предвид решение от 21 септември 2023 г., Stappert Deutschland (C‑210/22, EU:C:2023:693), следва, че промяна на произход настъпва, по същество, било чрез промяна на тарифна позиция, било чрез студеното валцуване на продукт от подпозиция 730449 от ХС. Според тази юрисдикция, след като единствената релевантна разлика между подпозиция 730449 и подпозиция 730411 явно е предназначението на тръбите, това първично правило може да доведе до дискриминиращо разграничение по отношение на преработените продукти, които преди преработката спадат към подпозиция 730411 от ХС.
17
При това положение Krajský soud v Ostravě — pobočka v Olomouci (Окръжен съд Острава — подразделение в Оломоуц) решава да спре производството и да постави на Съда следния преюдициален въпрос:
„Валидно ли е първичното правило за определяне на произхода по подпозиция 730441 от [ХС], предвидено в приложение 22‑01 към Делегиран регламент [2015/2446], доколкото изключва възможността за промяната на произхода на завършени чрез гореща обработка тръби от подпозиция 730411, които отговарят на стандарт ASTM A312, да е достатъчна студената им преработка (чрез процес на студено валцуване)?“.
18
В отговор на направено от Съда искане за предоставяне на информация, отнасящо се по-специално за отражението на студената преработка, която са претърпели разглежданите тръби, запитващата юрисдикция посочва, от една страна, че размерите, структурата и характеристиките на материала на тези тръби са били преработени значително, и от друга страна, че не знае дали въпросните тръби имат характеристиките, които позволяват те да се използват като нефтопроводи или газопроводи.
По преюдициалния въпрос
19
Със своя въпрос запитващата юрисдикция по същество иска да се установи дали първичното правило е валидно предвид член 60, параграф 2 от Митническия кодекс, доколкото не предвижда възможност тръби от подпозиция 730441 от ХС, получени чрез студена обработка на тръби от подпозиция 730411 от ХС, да бъдат счетени за произхождащи от държавата или територията, където са претърпели своята последна обработка или преработка.
20
В това отношение трябва да се отбележи, че според текста на първичното правило тръбите от подпозиция 730441 от ХС се считат за произхождащи от държавата, където са били преработени, било от продукти от друга позиция от ХС, било чрез студено валцуване на „кухи профили от подпозиция 730449“ от ХС. В решение от 21 септември 2023 г., Stappert Deutschland (C‑210/22, EU:C:2023:693, т. 66), Съдът обаче постановява, че това правило е невалидно, доколкото изключва възможността промяната в тарифното класиране, дължаща се на преработката на тръби от подпозиция 730449 от ХС в студеновалцувани или студеноизтеглени безшевни тръби и кухи профили, от желязо или стомана, от подпозиция 730441 от ХС, да придава на последните характер на продукти с произход от държавата, в която е настъпила тази промяна.
21
Поради това, както по същество отбелязва запитващата юрисдикция, се оказва, че първичното правило, разглеждано предвид това съдебно решение, води до разлика в третирането при определянето на произхода — между студена преработка на тръбите от подпозиция 730411 от ХС и студена преработка на тръбите от подпозиция 730449 от ХС.
22
Същевременно съгласно член 62 от Митническия кодекс Комисията е оправомощена да приема делегирани актове, установяващи правилата, по които се приема, че дадени стоки са претърпели последната си съществена, икономически обоснована обработка или преработка, осъществена в оборудвано за тази цел предприятие и довела до производството на нов продукт или представляваща важен производствен стадий в дадена държава или територия, в съответствие с член 60 от този кодекс. Целта на тези актове е да се уточни как трябва да се тълкуват и прилагат установените в последната разпоредба абстрактни критерии в конкретни случаи (решение от 21 септември 2023 г., Stappert Deutschland, C‑210/22, EU:C:2023:693, т. 52 и цитираната съдебна практика).
23
Както следва от постоянната практика на Съда, при упражняването на това правомощие на Комисията обаче трябва да се спазват някои изисквания. Преследваните с делегиран регламент цели трябва да могат да обосноват приемането му, този делегиран регламент трябва да отговаря на установеното за такъв акт изискване за мотивиране и изводите на Комисията относно определянето на държавата на произход на продуктите, за които е приложим посоченият делегиран регламент, не трябва да са опорочени поради грешка при прилагане на правото или явна грешка в преценката с оглед на член 60, параграф 2 от Митническия кодекс (решение от 21 септември 2023 г., Stappert Deutschland, C‑210/22, EU:C:2023:693, т. 53 и цитираната съдебна практика).
24
Този произход при всички положения трябва да бъде определен в зависимост от решаващия критерий, а именно „последната съществена обработка или преработка“ на съответните стоки. Сам по себе си този израз трябва да се разбира като отнасящ се до стадия от производствения процес, в който тези стоки получават предназначението си, както и специфични свойства и състав, каквито не са имали преди това и които впоследствие няма да претърпят значими качествени изменения (решение от 21 септември 2023 г., Stappert Deutschland, C‑210/22, EU:C:2023:693, т. 54 и цитираната съдебна практика).
25
Съдебният контрол върху обосноваността на разпоредба от акт като приложение 22‑01 към Делегиран регламент 2015/2446, в което се предвижда първичното правило, следва да обхваща проверката дали, независимо от каквато и да било грешка при прилагане на правото, Комисията е допуснала явна грешка в преценката при прилагането на член 60, параграф 2 от Митническия кодекс, като се има предвид конкретният разглеждан случай (решение от 21 септември 2023 г., Stappert Deutschland, C‑210/22, EU:C:2023:693, т. 55 и цитираната съдебна практика).
26
Според практиката на Съда разлика в третирането между сходни преработки като посочената в точка 21 от настоящото решение трябва да бъде обективно обоснована от Комисията, за да може да се констатира, че тя не е допуснала такава грешка (вж. в този смисъл решения от 23 март 1983 г., Cousin и др., 162/82, EU:C:1983:93, т. 21, и от 21 септември 2023 г., Stappert Deutschland, C‑210/22, EU:C:2023:693, т. 56).
27
В разглеждания случай Комисията твърди, че съответствието на стандарт ASTM A312 на тръбите от Китай, внесени в Индия и спадащи към подпозиция 730411 от ХС, показва, че тези продукти вече са били крайни продукти, които не могат да претърпят съществена, икономически обоснована преработка, водеща до промяна на произход.
28
Тази институция твърди по същество и че студената преработка на тръбите от подпозиция 730411 от ХС, която ги променя така, че се оказват в подпозиция 730441 от ХС, в крайна сметка не им придава предназначение и състав, които не са притежавали по-рано, тъй като са претърпели последните си качествени изменения при своята гореща преработка, довела до класирането им в първата подпозиция. Всъщност такава студена преработка на посочените тръби действително водела до необратими промени на тези продукти, главно намалявайки размера им, без обаче да се възпрепятстват употребата им като тръби за пренос на газ или въглеводороди и съблюдаването на стандарт ASTM A312, с което са съгласни всички заинтересовани, представили становища пред Съда. Поради това посочената студена преработка се различавала от студената преработка на заготовките за тръби, които са полуготови продукти, визирани в решение от 21 септември 2023 г., Stappert Deutschland (C‑210/22, EU:C:2023:693), и които са от подпозиция 730449 от ХС.
29
В това отношение трябва да се отбележи, че стоките, включени в подпозиции 730411 и 730441 от ХС, са обозначени, в първата от тези подпозиции, като безшевни тръби от видовете, използвани за нефтопроводи или газопроводи, от неръждаема стомана, а във втората от посочените подпозиции, като други безшевни тръби, с кръгло напречно сечение, от неръждаеми стомани, и студеновалцувани или студеноизтеглени.
30
Следователно тръбите престават да спадат към подпозиция 730411 от ХС и става възможно да се окажат в подпозиция 730441 от ХС чрез загуба на типичните свойства за тръбите, използвани за нефтопроводи или газопроводи, която не води непременно до загуба на свойствата, правещи ги използваеми за тази цел.
31
От гореизложеното следва, че студена преработка на тръбите от подпозиция 730411 от ХС, която ги променя така, че се оказват в подпозиция 730441 от ХС, макар да може да доведе да значителна промяна на свойствата им, не води само поради това до промяна на предназначението и на първоначалния състав на тези тръби.
32
Тази преценка не се оборва от отговора на запитващата юрисдикция на искането на Съда за предоставяне на информация, отбелязано в точка 18 от настоящото решение, според който дадена студена преработка на тръбите от подпозиция 730411 от ХС може да има значително отражение върху размерите, структурата и характеристиките на тези тръби. От този отговор всъщност не следва нито, че студената преработка на тръбите, разглеждани в главното производство, е с такъв мащаб, че тези тръби са престанали да бъдат използваеми за преноса на нефт и газ, нито, че техният състав е бил променен. Напротив, тази преценка се потвърждава от факта, че след посочената преработка въпросните тръби продължават да съответстват на стандарт ASTM A312. Както твърди Комисията, без другите заинтересовани да ѝ противоречат, това съответствие потвърждава използваемостта на същите тръби като тръбопроводи за преноса на нефт и газ.
33
При това положение трябва да се приеме, че разликата в третирането при определянето на произхода, въведена с първичното правило, между студена преработка на тръбите от подпозиция 730411 от ХС и студена преработка на тръбите от подпозиция 730449 от ХС, е обективно обоснована. Следователно Комисията не е допуснала явна грешка в преценката с приемането на това правило.
34
Предвид всички гореизложени съображения на поставения въпрос трябва да се отговори, че разглеждането му не разкрива никакво обстоятелство, което може да засегне валидността на първичното правило.
По съдебните разноски
35
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
Поради изложените съображения Съдът (осми състав) реши:
Разглеждането на преюдициалния въпрос не разкрива никакво обстоятелство, което може да засегне валидността на първичното правило, което е приложимо за стоките от подпозиция 730441 от Хармонизираната система за описание и кодиране на стоките и е предвидено в приложение 22‑01 към Делегиран регламент на Комисията (EC) 2015/2446 от 28 юли 2015 година за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза.
Подписи
(
*1
)	Език на производството: чешки.